HR
21.7.2023.
Službeni list Europske unije
L 184/77
PROVEDBENA ODLUKA KOMISIJE (EU) 2023/1521 оd 19. srpnja 2023. o određenim posebnim mjerama za kontrolu bolesti u ograničenom razdoblju, koje se odnose na infekciju virusom bolesti kvrgave kože u određenim državama članicama (priopćeno pod brojem dokumenta C(2023) 4811) (Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 71. stavak 3. točku (a),
budući da:
(1)
Infekcija virusom bolesti kvrgave kože, koju uzrokuje virus bolesti kvrgave kože, vektorska je bolest goveda koja uzrokuje znatne gospodarske gubitke, smanjuje prinos mlijeka, uzrokuje tešku mršavost, trajna oštećenja kože, više sekundarnih komplikacija, višemjesečnu kroničnu iscrpljenost te dovodi do zabrana trgovanja.
Bolest je endemska u Africi i uvrštena je na popis bolesti koje podliježu obvezi prijavljivanja Svjetske organizacije za zdravlje životinja.
(2)
Prvo izbijanje bolesti kvrgave kože u Uniji dogodilo se 2015.
u Grčkoj.
Bolest se 2016.
brzo proširila u mnogim zemljama jugoistočne Europe, uključujući Albaniju, Bugarsku, Grčku, Kosovo *, Sjevernu Makedoniju, Crnu Goru i Srbiju.
U svim pogođenim zemljama bolest je učinkovito stavljena pod kontrolu masovnim cijepljenjem goveda živim homolognim cjepivima, koje se ponavlja svake godine, u skladu sa specifikacijama cjepiva.
Osim toga, Hrvatska i Bosna i Hercegovina, koje nisu bile pogođene bolešću kvrgave kože, provele su cijepljenje kao preventivnu mjeru s obzirom na pojavu bolesti u susjednim zemljama.
(3)
Provedbena uredba Komisije (EU) 2021/1070 (2) donesena je u okviru Uredbe (EU) 2016/429 i njome su utvrđene posebne mjere za kontrolu u ograničenom razdoblju koje se odnose na infekciju virusom bolesti kvrgave kože.
Ta se provedbena uredba primjenjivala do 21. travnja 2023.
(4)
Konkretno, Provedbenom uredbom (EU) 2021/1070 utvrđena su područja države članice na kojima se provodi cijepljenje protiv bolesti kvrgave kože i posebna pravila za kontrolu bolesti unutar svakog područja.
Ta su područja klasificirana kao zona ograničenja I, koja je izvan područja na kojem je potvrđeno izbijanje infekcije virusom bolesti kvrgave kože, i zona ograničenja II, koja uključuje područje na kojem je potvrđeno izbijanje infekcije virusom bolesti kvrgave kože.
(5)
Nadalje, Provedbenom uredbom (EU) 2021/1070 predviđena su ograničenja u pogledu premještanja goveda i proizvoda dobivenih od njih, zametnih proizvoda i nusproizvoda životinjskog podrijetla iz zona ograničenja I i II te odstupanja u vezi s tim ograničenjima.
Osim toga, njome su utvrđena pravila o obvezama subjekata u pogledu certifikata o zdravlju životinja za premještanja goveda, njihovih neprerađenih nusproizvoda životinjskog podrijetla i zametnih proizvoda iz zona ograničenja I i II izvan tih zona.
(1) SL L 84, 31.3.2016., str.
1. * Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.
(2) Provedbena uredba Komisije (EU) 2021/1070 оd 28. lipnja 2021. o utvrđivanju posebnih mjera za kontrolu u ograničenom razdoblju koje se odnose na infekciju virusom bolesti kvrgave kože (SL L 230, 30.6.2021., str. 10.).